念奴娇·梅

辛弃疾
宋
疏疏淡淡,问阿谁、堪比天真颜色。笑杀东君虚占断,多少朱朱白白。雪里温柔,水边明秀,不借春工力。骨清香嫩,迥然天与奇绝。
尝记宝篽寒轻,琐窗人睡起,玉纤轻摘。漂泊天涯空瘦损,犹有当年标格。万里风烟,一溪霜月,未怕欺他得。不如归去,阆苑有个人忆。

清夜怨

李商隐
唐
含泪坐春宵,闻君欲度辽。
绿池荷叶嫩,红砌杏花娇。
曙月当窗满,征云出塞遥。
画楼终日闭,清管为谁调。

满庭霜·再和

葛郯
宋
归去来兮,心空无物,乱山不斗眉峰。夜禅久坐,窗晓日升东。已绝乘槎妄想,沧溪迥、不与河通。维摩室,从教花雨,飞舞下天空。
何人,开宴豆,楚羹莼嫩,吴脸盘丰。看一声唉乃,落日收筒。应笑红尘陌上,津亭暮、十里斜风。从今去,青鞋黄帽,分付紫髯翁。

桃源忆故人·郑德舆饯别元益,余亦预席·醉中诸姬索词,为赋一阕

管鉴
宋
寿芽初长香英嫩。拾翠芳洲春近。倩笑脸霞羞褪。真个都风韵。
垂鬟小舞么歌趁。莺语绿杨娇困。多少旧愁新恨。一醉浑消尽。

故居

郑刚中
宋
北山三十里,忆得旧书堂。
小径通蔬圃,新醅压酒床。
晚凉荷叶嫩,细雨橘花香。
此梦今何许,随缘又一方。

踏莎行·白雪开残

赵师侠
宋
白雪开残,红云吹尽。园林新绿迷芳径。榆钱不解买青春,随风乱点苍苔晕。
紫燕飞忙,黄鹂声嫩。日长烟暖游蜂困。凭高念远思无穷,那堪宿酒厌厌病。

满庭芳·香叆雕盘

苏轼
宋
香叆雕盘,寒生冰箸,画堂别是风光。主人情重,开宴出红妆。腻玉圆搓素颈,藕丝嫩、新织仙裳。双歌罢,虚檐转月,余韵尚悠扬。
人间,何处有,司空见惯,应谓寻常。坐中有狂客,恼乱愁肠。报道金钗坠也,十指露、春笋纤长。亲曾见,全胜宋玉,想像赋高唐。

生查子·枝垂云碧长

王千秋
宋
枝垂云碧长,心展鹅黄嫩。
无力倚阑时,扫尽漫山杏。
玲珑影结阴,蕴藉香成阵。
谁为祝东风,更莫催花信。

满庭芳·木犀

李洪
宋
香满千岩,芳传丛桂,小山会咏幽菲。仙姿冷淡,不奈此香奇。翠葆层层障日,深爱惜、早被风吹。秋英嫩,夜来露浥,月底半离披。
谁知。清品贵,带装金粟,韵透文犀。与降真为侣,罗袖相宜。宝鸭休薰百濯,清芬在、常惹人衣。_娥约,广寒宫殿,留折最高枝。

早春登龙山静胜寺时非休浣司空特许是行因赠幕中诸公

元稹
唐
谢傅知怜景气新,许寻高寺望江春。
龙文远水吞平岸,羊角轻风旋细尘。
山茗粉含鹰觜嫩,海榴红绽锦窠匀。
归来笑问诸从事,占得闲行有几人。